1. ------IND- 2021 0018 F-- LV- ------ 20210121 --- --- PROJET

|  |  |  |
| --- | --- | --- |
| **FRANCIJAS REPUBLIKA** | | |
|  |  |  |
| Ekoloģiskas pārkārtošanas ministrija | | |
|  |  |  |

**Projekts Dekrētam**

**par aizliegumu dzīvojamās vai profesionālai lietošanai paredzētās ēkās uzstādīt tādas apkures un saimniecībā izmantojamā karstā ūdens sagatavošanas sistēmas, kuras galvenokārt patērē kurināmo ar augstu siltumnīcefekta gāzu emisijas līmeni**

*NOR*: TRER2021746D

*Mērķauditorija: dzīvojamo vai profesionālai lietošanai paredzēto ēku īpašnieki, kuri vēlas uzstādīt jaunu apkures vai saimniecībā izmantojamā karstā ūdens sagatavošanas ierīci.*

*Priekšmets: noteikt maksimālo siltumnīcefekta gāzu emisijas slieksni apkures vai saimniecībā izmantojamā karstā ūdens sagatavošanas sistēmām, kuras var uzstādīt dzīvojamās vai profesionālai lietošanai paredzētās ēkās.*

*Stāšanās spēkā: noteikumi stājas spēkā 2021. gada 1. jūlijā attiecībā uz jaunajām ēkām un 2022. gada 1. janvārī attiecībā uz esošajām ēkām.*

*Paziņojums: Būvniecības un mājokļu kodeksa L 111-9. un L 111-10. pants ļauj Valsts padomes dekrētā noteikt energoefektivitātes un ekoloģisko raksturlielumu līmeņus, kas atbilst valsts enerģētikas politikas mērķiem, attiecīgi jaunām un esošām ēkām.*

*Šis dekrēts nosaka apkures vai saimniecībā izmantojamā karstā ūdens sagatavošanas sistēmu nomaiņas kritērijus, jo īpaši attiecībā uz siltumnīcefekta gāzu emisiju, gan jaunās, gan esošās dzīvojamās vai profesionālai lietošanai paredzētās ēkās.*

*Atsauces: šā dekrēta teksts ir pieejams vietnē Légifrance (*[*http://www.legifrance.gouv.fr*](http://www.legifrance.gouv.fr/)*)*

Premjerministrs,

pamatojoties uz ekoloģiskas pārkārtošanas ministres ziņojumu,

ņemot vērā Eiropas Parlamenta un Padomes 2015. gada 9. septembra Direktīvu (ES) 2015/1535, ar ko nosaka informācijas sniegšanas kārtību tehnisko noteikumu un Informācijas sabiedrības pakalpojumu noteikumu jomā, un jo īpaši paziņojumu Nr. 2016/677/F,

ņemot vērā Eiropas Parlamenta un Padomes 2011. gada 9. marta Regulu (ES) 305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK,

ņemot vērā Būvniecības un mājokļu kodeksu, jo īpaši tā L. 111-9. un L. 111-10. pantu,

ņemot vērā Būvniecības un energoefektivitātes augstākās padomes [datums] atzinumu,

ņemot vērā Enerģētikas augstākās padomes [datums] atzinumu,

ņemot vērā Valsts standartu novērtēšanas padomes [datums] atzinumu,

ņemot vērā apsvērumus, kas izteikti sabiedriskās apspriešanas laikā, kura tika veikta no [datums] līdz [datums], saskaņā ar Vides kodeksa L. 123-19-1. pantu,

uzklausījis Valsts padomi (Sabiedrisko darbu nodaļu),

izdod šādu dekrētu.

1. pants

Būvniecības un mājokļu kodeksa I sējuma III sadaļas sākumā iekļauj ievadnodaļu šādā redakcijā:

“Ievadnodaļa. Apkures vai saimniecībā izmantojamā karstā ūdens sagatavošanas sistēmu ekoloģiskie raksturlielumi

R. 130-1. pants.

I. — Apkures vai saimniecībā izmantojamā karstā ūdens sagatavošanas sistēmu, kuras galvenokārt izmanto kurināmo, kura siltumnīcefekta gāzu emisija ir vienāda ar vai pārsniedz 250 g CO2eq/kWh PCI, uzstādīšana ēkās ir aizliegta, tostarp, veicot esošo ierīču nomaiņu.

II. — Šis noteikums neattiecas uz esošajām ēkām, kuras apliecina:

1) acīmredzamu tehnisku neiespējamību nomainīt esošo iekārtu pret apkures vai saimniecībā izmantojamā karstā ūdens sagatavošanas sistēmu, kas atbilst I punktā noteiktajam siltumnīcefekta gāzu emisijas slieksnim, it​īpaši ierobežotas platības iemeslu dēļ, kā arī gadījumā, ja netiek ievēroti servitūti vai normatīvie akti, kas attiecas uz zemes tiesībām vai īpašuma tiesībām;

2) ka nav risinājuma pieslēgšanai siltumapgādes vai dabasgāzes tīkliem, un ja jaunas iekārtas, kas atbilst I punkta noteikumiem, uzstādīšanai ir nepieciešams veikt pastiprināšanas darbus publiskajā elektroenerģijas sadales tīklā.

III. — Projekta vadītājs apliecina, ka ēka atbilst vienam no II punktā minētajiem gadījumiem, uzrādot eksperta, kurš par to atbild, sastādītu dokumentu.

IV. — Šā panta noteikumi attiecas uz jaunu ēku būvniecību, kuru būvatļaujas pieteikums tiek iesniegts pēc 2021. gada 1. jūlija, un esošām ēkām, kurām I punktā minētie darbi tiek uzsākti pēc 2022. gada 1. janvāra. ”

**2. pants**

Par šā dekrēta izpildi atbild ekoloģiskas pārkārtošanas ministre un ekoloģiskas pārkārtošanas ministres deleģētā ministre, kas atbild par mājokļiem, un šis dekrēts tiks publicēts *Journal officiel de la République française* [Francijas Republikas oficiālajā vēstnesī].

[Datums]

Premjerministra vārdā —

Ekoloģiskas pārkārtošanas ministre

*Barbara POMPILI*

Ekoloģiskas pārkārtošanas ministres deleģētā ministre, kas atbild par mājokļiem,

*Emmanuelle WARGON*